Torensas
Torensas (angl. Lake Torrens) – nenuotakus ežeras Australijoje, Pietų Australijos valstijoje, 345 km į šiaurę nuo Adelaidės. Telkšo tektoninės kilmės duburyje. Duburio ilgis 240 km, plotis 65 km. Plotas kinta priklausomai nuo sezono: žiemą (lietinguoju laikotarpiu) plotas pasiekia iki 5700 km², o vasarą beveik visas išdžiūsta, dubuo pasidengia druskos sluoksniu. Tačiau per paskutiniuosius 150 metų ežeras visą duburį užpildęs tebuvo vieną kartą. 1991 m. ežero dubuo įtrauktas į Torenso nacionalinį parką. Jo plotas 5677 km². Ežerą 1839 m. atrado Edvardas Eiras. Pradžioje manyta, kad tai milžiniškas pasagos formos ežeras, užblokuojantis kelią į dykumą, tačiau 1858 m. A. Gregoris įrodė, kad tai keleto druskingų ežerų grandinė.